**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.12.2018, ora 08.00 – 24.12.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.12.2018, ora 7.00**

**RÂURI**

**Institutul Naţional de Hidrologie şi Gospodărire a Apelor (I.N.H.G.A.) a emis în data de 23.12.2018, la ora 14.30, atenţionarea hidrologică nr. 58-COD GALBEN, valabilă în intervalul 23.12.2018, ora 15.00-25.12.2018, ora 12.00, vizând producerea de scurgeri importante pe versanți, torenți și pâraie, viituri rapide pe râurile mici cu posibile efecte de inundații locale și creșteri de debite și niveluri pe unele râuri din bazinele hidrografice menționate, cu posibile depășiri ale COTELOR DE ATENŢIE, astfel:**

**-în intervalul 23.12.2018, ora 15:00 – 25.12.2018, ora 12:00** pe râurile din bazinele hidrografice: Crişul Negru **(judeţele Bihor şi Arad),** Crişul Alb – bazin superior şi afluenţi bazin mijlociu şi inferior (**judetele Hunedoara şi Arad),** Arieş – bazin superior şi afluenţi bazin mijlociu **(judeţul Alba)**,Mureş- afluenţii aferenţi sectorului aval S.H. Gelmar (**judeţele Hunedoara şi Arad),** Bega Veche, Bega **(judeţele Arad şi Timiş),** Timiş – afluenţii aferenţi sectorului aval S.H. Teregova - amonte S.H. Lugoj **(judeţele Caraş Severin şi Timiş);**

**-în intervalul 23.12.2018, ora 15:00 – 24.12.2018, ora 24:00** pe râurile din bazinele hidrografice: Iza, Tur, Lăpuş (**judeţele Maramureş şi Satu Mare),** Someş – afluenţii mici aferenţi sectorului aval S. H. Dej (**judeţele Cluj, Sălaj, Maramureş şi Satu Mare),** Crişul Repede – bazin mijlociu şi afluenţi bazin inferior **(judeţul Bihor).**

**-în intervalul 24.12.2018, ora 06:00 – 25.12.2018, ora 12:00** pe râurile din bazinele hidrografice: Pogăniş – bazin superior, Bârzava, Moraviţa, Caraş, Nera **(judeţele Caraş-Severin şi Timiş).**

**Fenomenele se pot produce cu probabilitate și intensitate mai mare în intervalul 24.12.2018, ora 09:00 – 24.12.2018, ora 18:00 pe unele râuri mici din judeţele: Arad, Timiş şi Caraş Severin.**

Această atenţionare hidrologică a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate: ALBA, ARAD, BIHOR, CARAŞ-SEVERIN, CLUJ, HUNEDOARA, MARAMUREŞ, SATU MARE, SĂLAJ şi TIMIŞ**(10 prefecturi) – COD GALBEN.*

**Debitele au fost** **în creştere** datorită precipitațiilor lichide, slabe cantitativ, căzute în interval, cedării apei din stratul de zăpadă, evoluției formațiunilor de gheață și propagării, exceptând râurile din bazinele Ialomiţei, Bârladului, Prutului (cu excepţia cursului superior, amonte Rădăuţi – Prut), cursului Siretului şi râurile din Dobrogea, unde au fost relativ staţionare.

Debitele se situează la valori cuprinse între 30-90% din mediile multianuale lunare, mai mari (peste normalele lunare) pe râurile din bazinele: Cibin, Neajlov, Suceava, Moldova, Trotuș, pe cursul mijlociu și inferior al Siretului, pe unele râuri din Dobrogea şi mai mici (sub 30% din normalele lunare) pe râurile din bazinele hidrografice: Moravița, Bârlad și pe unele râuri din bazinul Mureșului (Comlod, Feernic, Râul Mare, Râul Galben).

Formațiunile de gheață existente au fost în restrângere, diminuare şi eliminare.

**Debitele vor fi în general în creştere** ca efect combinat al precipitațiilor lichide prognozate, cedării apei din stratul de zăpadă, evoluției formațiunilor de gheață și propagării.

Sunt posibile scurgeri importante pe versanţi, torenţi, pâraie, viituri rapide pe râurile mici, cu posibile efecte de inundaţii locale și creşteri de niveluri şi debite cu posibile depăşiri ale COTELOR DE ATENŢIE pe unele râuri din Maramureș, Crișana și Banat datorită efectului combinat al cedării semnificative a apei din stratul de zăpadă pe fondul temperaturilor pozitive și al precipitațiilor prognozate.

Formațiunile de gheață vor fi în restrângere, diminuare şi eliminare.

**DUNĂRE**

**Debitul la intrarea în ţară** (secţiunea Baziaş) în intervalul 23-24.12.2018 **a fost staţionar, având valoarea de 3100 m3/s**, sub media multianuală a lunii **decembrie (5200 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staţionar (3100 m3/s).**

În aval de Porţile de Fier debitele vor fi în creștere uşoară la Gruia și în scădere pe sectorul Calafat –Tulcea.

**2.** **Situaţia meteorologică în intervalul 23.12.2018, ora 08.00 –24.12.2018, ora 06.00**

**Administraţia Naţională de Meteorologie (A.N.M.) a emis în data de 23.12.2018, la ora 14.00, atenţionarea meteorologică nr. 77, astfel:**

**-COD GALBEN în intervalul 24.12.2018, orele 02:00–21:00, fenomenele vizate-** viscol în zona montană înaltă și strat consistent de zăpadă: **în cea mai mare parte a zonei montane, temporar va ninge, iar stratul de zăpadă nou depus va fi consistent. Vântul va sufla tare, îndeosebi în zona înaltă a Carpaților Meridionali, cu rafale de peste 90-100 km/h. Ninsoarea va fi viscolită și vizibilitatea va scădea semnificativ. Ninsori în general moderate cantitativ vor fi și în Maramureș și local în nordul și estul Transilvaniei;**

**-informare meteorologică în intervalul 23.12.2018, ora 14:00–25.12.2018, ora 06:00, fenomenele vizate- precipitații moderate cantitativ: predominant ploi în zonele joase din vest, nord și centru și mai ales ninsori la munte, intensificări ale vântului:** **vântul va continua să prezinte intensificări la munte, temporar cu rafale de 65...70 km/h, iar pe creste va depăși 80 km/h. Din a doua parte a zilei de luni (24 decembrie) vântul se va intensifica și în zonele joase, îndeosebi din sud-vestul, centrul și estul țării, cu viteze la rafală în general de 50-55 km/h.**

**Temporar vor fi precipitații predominant sub formă de ploaie, pe arii mai extinse începând din a doua parte a nopții de duminică spre luni (23/24 decembrie), când în zonele joase din vest, nord și centru se vor acumula 10-15 l/mp și izolat 25 l/mp, favorizând topirea stratului de zăpadă. În zona de munte, treptat vor predomina ninsorile, iar pe parcursul zilei de luni (24 decembrie) în Maramureș, Transilvania și jumătatea de nord a Moldovei, ploile se vor transforma în lapoviță și ninsoare. În centrul, estul și sudul teritoriului vor fi condiții pentru depuneri de polei, iar în noaptea de luni spre marți (24/25 decembrie) se va forma ghețuș.**

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către prefecturile judeţelor: ALBA, ARGEŞ, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MUREŞ, PRAHOVA, SATU MARE, SĂLAJ, SIBIU, SUCEAVA şi VÂLCEA (21 de prefecturi) - COD GALBEN;*

*-către toate prefecturile (42 de prefecturi) - informare meteorologică.*

**În ţară,** vremea a fost caldă în cea mai mare parte a teritoriului, dar cu deosebire în Oltenia, Muntenia și Moldova, unde local s-au înregistrat temperaturi, în general, cu 6...8 grade mai ridicate decât mediile climatologice ale datei. În regiunile intracarpatice au fost înnorări și temporar ploi, locale în timpul zilei și în extindere treptată noaptea. La munte au predominat ninsorile, iar în ultimele ore, precipitații sub formă de lapoviță s-au semnalat și în Maramureș. În restul teritoriului cerul a fost variabil, cu unele înnorări spre sfârșitul intervalului. Vântul a prezentat intensificări în zona montană cu viteze ce au depășit 65...80 km/h, iar pe creste au fost rafale și de peste 100 km/h, viscolind și spulberând zăpada; în rest vântul a suflat slab și moderat, cu intensificări izolate. Stratul de zăpadă s-a menținut sau a fost în creștere ușoară la munte, dar s-a diminuat în zonele mai joase, astfel încât la ora 20 acesta măsura, pe platformele stațiilor meteorologice, până la 135 cm în Masivul Făgăraș, până la 31 cm în Crișana, până la 26 cm în Muntenia, până la 20 cm în Oltenia, până la 14 cm în Maramureș, până la 10 cm în Moldova și Transilvania și până la 8 cm în Banat. Temperaturile maxime s-au încadrat între 2 grade la Sighetu Marmației și 15 grade la Târgu Jiu, iar la ora 06 valorile termice erau cuprinse între -2 grade la Piatra Neamț, Iași, Negrești, Focșani, Bârlad, Tecuci, Pătârlagele, Câmpulung, Curtea de Argeș și Târgu Logrești și 8 grade la Reșița și Oravița.

**Observaţie:** începând de ieri, de la ora 06.00, au fost în vigoare 12 mesaje pentru fenomene meteorologice periculoase imediate: 1 avertizare cod portocaliu emisă de către SRPV Bacău și 11 atenționări cod galben, câte 3 emise de către SRPV Timișoara, SRPV Sibiu, SRPV Craiova și câte 1 de către SRPV Bacău și CNPM București pentru Muntenia.

**La Bucureşti,** vremea a fost caldă pentru ultima decadă a lunii decembrie, cu o temperatură maximă de 10 grade la Afumați și Băneasa și 11 grade la Filaret. Cerul a fost variabil, iar vântul a suflat slab până la moderat. Stratul de zăpadă a continuat să se topească și mai măsura 3 cm pe platforma stației Filaret. La ora 06 temperatura aerului avea valori de 0 grade la Băneasa, 2 grade la Filaret și 3 grade la Afumați.

**3. Prognoza meteorologică în intervalul 24.12.2018, ora 08.00 –25.12.2018, ora 08.00**

**În ţară,** vremea va intra într-un proces de răcire ce se va resimți cu precădere la valorile din cursul nopții, regimul termic devenind apropiat de cel normal în această perioadă din an în jumătatea de nord, dar menținându-se peste cel mediu climatologic în rest. **Pe parcursul zilei** vor fi înnorări în majoritatea zonelor, **precipitațiile se vor semnala pe arii extinse, iar în vest, centru și nord cantitățile de apă vor fi mai însemnate (local 10...15 l/mp și izolat peste 25 l/mp). În zona montană va ninge și stratul de zăpadă nou depus va fi consistent, în Maramureș, Transilvania și jumătatea de nord a Moldovei ploile se vor transforma în lapoviță și ninsoare,** în timp ce în restul teritoriului vor fi mai ales ploi. Noaptea, precipitațiile se vor diminua și restrânge semnificativ și vor fi mixte în sud și sud-est și sub formă de ninsoare în rest. Vor fi condiții de polei la începutul intervalului, iar pe timpul nopții local se va forma ghețuș. **Vântul va continua să prezinte intensificări la munte, temporar cu viteze de 65...80 km/h, iar în zona înaltă va sufla tare, cu rafale de peste 90...100 km/h, îndeosebi în Carpații Meridionali; ninsoarea va fi viscolită și vizibilitatea va scădea semnificativ. Din a doua parte a zilei, vântul se va intensifica și în zonele joase, cu precădere din sud-vestul, centrul și estul țării, unde se vor înregistra viteze, în general, de 50...55 km/h**. Temperaturile maxime se vor încadra între 0 și 10 grade, izolat mai ridicate în sudul extrem al teritoriului, iar cele minime în general între -7 și 1 grad.

**La Bucureşti,** valorile termice, deși în scădere ușoară față de intervalul precedent, se vor menține peste mediile multianuale ale datei. Cerul va fi mai mult noros. Ziua, temporar va ploua slab și vântul va sufla în general moderat, iar în cursul nopții vor fi posibile precipitații mixte. Temperatura maximă se va situa în jurul valorii de 7 grade, iar cea minimă va fi de -1...0 grade.

**4. Buletin nivometeorologic valabil pentru masivele Bucegi, Făgăraş (versantul nordic) şi Ţarcu-Godeanu emis pentru perioada 23.12.2018, ora 20:00–24.12.2018, ora 20:00**

**Bucegi și Făgăraș**

**Starea stratului de zăpadă în data de 23.12.2017, ora 14:00**

În ultimele 24 ore vremea a fost în general închisă. Cerul a fost mai mult noros și s-au semnalat precipitații slabe, predominant sub formă de ninsoare. Vântul a suflat în general moderat, cu intensificări susținute în zona înaltă din sector predominant nord-vestic, cu rafale de peste 80 km/h, viscolind și spulberând zăpada. Local s-a semnalat ceață asociată pe creste și cu depunere de chiciură. Stratul de zăpadă nu a prezentat variații semnificative, exceptând Bâlea Lac, unde a crescut cu până la 9 cm. La ora 14 acesta măsura 139 cm la Bâlea-Lac, 88 cm la Vf. Omu, 49 cm la Sinaia, 17 cm la Predeal și 12 cm la Fundata.

**Evoluţia vremii în intervalul 23.12.2016, ora 20:00 – 24.12.2017, ora 20:00:**

Vremea va fi în general închisă, cu cerul acoperit, și se vor semnala precipitații (mai consistente în cursul zilei de 24) predominant sub formă de ninsoare în întreaga zonă montană. Trecător, la altitudini mai mici de 1500 metri precipitațiile vor fi și sub formă de lapoviță. Local cantitățile de precipitații vor depăși 10-15 l/mp și izolat 20 l/mp, astfel încât stratul de zăpadă va crește cu până la 10-20 cm. Vântul va sufla în general moderat, cu intensificări ce vor depăși 80 km/h în zona înaltă, viscolind și spulberând în continuare zăpada. Local se va semnala ceață, iar la altitudini mai joase izolat polei sau ghețuș.

**Peste 1800 m:** temperaturi minime: -12...-8 gr.C; temperaturi maxime: -8...-5 gr.C;

**Sub 1800 m:** temperaturi minime: -8...-3 gr.C; temperaturi maxime: -5...2 gr.C.

**Stabilitatea şi evoluţia stratului de zăpadă în masivele Făgăraș și Bucegi:**

**La altitudini de peste 1800 m**: **RISC MARE (4):** actualul strat de zăpadă prezintă la suprafață crustă de gheață și plăci de vânt, peste care s-au depus până la 10 cm de zăpadă proaspătă. Pe fondul ninsorilor mai consistente din data de 24, un nou strat de 10-20 cm va continua să se depună. Coeziunea dintre straturile mai noi și cele mai vechi de zăpadă este scăzută, sporind astfel instabilitatea generală a întregului strat de zăpadă, insuficient stabilizat. Datorită intensificărilor vântului pe văi şi în zonele adăpostite se vor acumula în continuare noi depozite de zăpadă, iar pe versanți se vor forma noi plăci de vânt cu rezistență scăzută. Pe pantele suficient de înclinate, chiar şi spontan se pot declanşa avalanşe de dimensiuni medii și izolat mari, riscul fiind amplificat la supraîncărcări oricât de slabe cu turiști sau schiori.

**La altitudini mai mici de 1800 m**: **RISC ÎNSEMNAT (3):** stratul nou care se va depune în următoarele 24 ore, deși nu va depăși în general 10 cm, va fi format din zăpadă relativ umedă. Acest nou strat va îngreuna suplimentar actualul strat de zăpadă aflată în topire de la altitudini mai mici de 1600 metri. Astfel, în condiții de orice alte noi suprasarcini, pe pantele suficient de înclinate se pot declanșa avalanșe de dimeniuni mici și izolat medii. La peste 1600 m sunt condiții de declanșare și a avalanșelor spontane de dimensiuni mici.

**Țarcu – Godeanu**

**RISC ÎNSEMNAT (3):** în ultimele 24 ore s-au semnalat precipitații moderate cantitativ în întreaga zonă, la început mixte, apoi în zona înaltă au predominat ninsorile. Precipitațiile însemnate cantitativ (de peste 15 – 20 l/mp) vor continua să depună un strat nou de zăpadă în zona înaltă, iar în zona mai joasă, fiind mixte, vor îngreuna suplimentar actualul strat de zăpadă. În zonele înalte se vor menține și forma noi plăci de vânt, iar pe văi și în zonele adăpostite depozite mai însemnate de zăpadă. Astfel, pe numeroase pante suficient de înclinate se pot declanșa avalanșe mai ales la supraîncărcări (cu turiști sau schiori), dar izolat și spontane, de dimensiuni mici.

**RISC MARE (4)** ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**